Ohtlike ainete kasutamise piiramise direktiivi artikliga 4 kohustatakse liikmesriike tagama, et turule lastud elektri- ja elektroonikaseadmed ei sisalda II lisas loetletud aineid. III ja IV lisas on loetletud kasutusviisid, mille puhul on tehtud erand kõnealusest piirangust.

Euroopa Parlament ega nõukogu ei esitanud vastuväiteid ühegi komisjoni delegeeritud direktiivi suhtes, mis on vastu võetud pärast eespool osutatud viimast aruannet, ning pärast direktiivi artiklis 22 sätestatud kontrolliperioodi möödumist avaldati need delegeeritud õigusaktid Euroopa Liidu Teatajas ja need jõustusid nendes sätestatud kuupäevadel.

3.3. Piiratud ainete loetelu muutmine, artikli 6 lõige 3

Ohtlike ainete kasutamise piiramise direktiivi artikli 6 lõike 1 kohaselt pidi komisjon enne 22. juulit 2014 põhjaliku hindamise alusel kaaluma, kas vaadata läbi II lisas esitatud piiratud ainete loetelu ja seda muuta, ning seejärel peab komisjon seda kaaluma korrapäraselt omal algatusel või liikmesriigi esitatud ettepaneku alusel. II lisas esitatud piiratud ainete loetelu läbivaatamise ja muutmise meetmed võtab vastu komisjon delegeeritud õigusaktiga. Lisaks eelmises aruandes esitatud delegeeritud direktiivile, millega muudetakse II lisas esitatud piiratud ainete loetelu, viidi 2018. aasta jaanuarist kuni 2021. aasta veebruarini läbi teaduslik ja tehniline hindamisuuring, kuhu kaasati sidusrühmad ja liikmesriikide ohtlike ainete kasutamise piiramise direktiivi eksperdid, et toetada piiratud ainete loetelu läbivaatamist. Samuti hinnati uuringus ettepanekut, mille esitas komisjonile 2018. aasta juunis Rootsi kemikaaliamet ja mis käsitles keskahelaliste klooritud parafiinide lisamist piiratud ainete loetellu.

Selle uuringu põhjal jätkab komisjon II lisas esitatud piiratud ainete loetelu muutmise kaalumise järgmiste etappidega.

3.4. Üldised kaalutlused seoses delegeeritud volituste kasutamisega ohtlike ainete kasutamise piiramise direktiivi alusel

Iga sellise delegeeritud õigusakti koostamisel ja vastuvõtmisel, milles käsitletakse erandi tegemise taotluse või aine uue piirangu hindamist, tuleb läbida mitu etappi, et järgida direktiivis esitatud nõudeid ja komisjoni parema õigusloome põhimõtteid. Need etapid on eelkõige järgmised: väliskonsultandilt teadusliku ja tehnilise hindamise tellimine, ulatuslik konsulteerimine sidusrühmadega, konsulteerimine liikmesriikide eksperdirühmaga, mis on kokku kutsutud delegeeritud õigusaktide ettevalmistamiseks vastavalt ohtlike ainete kasutamise piiramise direktiivile, ning Euroopa Parlamendi ja nõukogu teavitamine, Rahvusvahelise Kaubandusorganisatsiooni tehniliste kaubandustõkete komitee teavitamine, õigusakti eelnõu avaldamine avalikkuselt tagasiside saamiseks ning Euroopa Parlamendi ja nõukogu kahekuine kontrolliperiood.

Direktiivi artikli 24 lõike 2 kohaselt peab komisjon direktiivi üldiselt läbi vaatama. Praegu tegeleb komisjon selle läbivaatamisega ja selle juurde kuuluv mõjuhinnang on koostamisel. Valminud on direktiivi eelmist hindamist toetav uuring. Selles on tehtud kindlaks valdkonnad, mida oleks võimalik parandada, arvestades muu hulgas eespool nimetatud erandite üle otsustamise protsessi, mida kajastatakse ka komisjoni hindamisaruandes. Ohtlike ainete kasutamise piiramise direktiivi läbivaatamisel kaalutakse seega võimalusi muu hulgas vastavate menetluste parandamiseks.

4. KOKKUVÕTE

Viimase viie aasta jooksul on komisjon talle direktiiviga 2011/65/EL delegeeritud volitusi kasutanud nõuetekohaselt. Komisjon palub Euroopa Parlamendil ja nõukogul käesolev aruanne teadmiseks võtta.